钦定古今图书集成/理学汇编/文学典/第093卷 > 陈樵
## 钦定古今图书集成/理学汇编/文学典/第093卷 > 陈樵

按《浙江通志》：“樵字君采，东阳人。父取青，慷慨负志节从石一鳌与闻考亭之学。樵幼承家训，长受经于李
直方，无书不读。因研殚遗经，思一洗支离穿凿之陋，
逾四十年，乃入东白山太霞洞中著书。其微词奥义，
多前儒未经道者。宋濂称其以超绝之资，旷视千古
若一旦暮，期以孔子为师，而折衷群言之是非，可谓”
特立独行而无畏慑者也。为文自出机轴，一时名士
如虞集、黄溍、欧阳元等，皆向慕以为不可及。性至孝，
父病风挛，昼夜扶持，岁久益勤。后父患痰疾，气弱不
能吐，樵为筒，吸而出之。母郭没樵不及识，见遗衣，辄
奉之而泣。遇岁歉，竭廪粟以赈里闾，自取来牟续食，
好衣鹿皮，因自号鹿皮子。有《鹿皮子集》《飞霞、观槁》各
数卷。年八十八卒。